માતાહરી વિષે થોડી રેફરન્સ સામગ્રી શોધતો હતો ત્યારે ખ્યાલ આવ્યો કે છેક ૧૯૩૧માં “માતાહરી” નામની ફિલ્મ બની હતી અને તેમાં માતાહરીની ભૂમિકા ગ્રેટા ગાર્બોએ ભજવી હતી.અભિનેત્રીઓમાં ગ્રેટા ગાર્બો સિર્ફ નામ હી કાફી હૈ એમ કહી શકાય. વિશ્વ સિનેમાએ રૂપેરી પડદાને અનેક સુંદર ચહેરા આપ્યા છે. તેમાંના કેટલાક ચહેરા તો આજે કિંવદંતી બની ગયા છે. ગ્રેટા ગાર્બો તેમાંની એક. વિશ્વ સિનેમાએ જોયેલી દસ અતિ ખૂબસૂરત અભિનેત્રીઓ પસંદ કરવામાં આવે તો તેમાં અને પાંચ અભિનેત્રીઓ પસંદ કરવામાં આવે તો તેમાં સ્થાન મેળવી શકે એવું તેનું સૌંદર્ય હતું. એક નારીનું લાવણ્ય શું હોઇ શકે એ ફિલ્મો દ્વારા પહેલી વાર પ્રેક્ષકોએ ગ્રેટા ગાર્બોમાં જોયું હતું. પોતાના અપ્રતિમ સૌંદર્ય થકી લોકપ્રિયતાનાં શિખરો સર કરનારી આ અભિનેત્રીનું અંગત જીવન એટલું જ દુખી હતું. કારકિર્દીમાં સફળતાના શિખરે હતી ત્યારે બેસુમાર દોલતમાં આળોટનાર ગાર્બોનું બાળપણ સ્વીડનના સ્ટોકહોમમાં ભયાનક ગરીબાઇમાં વિત્યું હતું. તેના પિતા સફાઇ કર્મચારી હતા. રસ્તા પરનો કચરો સાફ કરતા. તેમના ઘરમાં આવું ખૂબસૂરત રતન પાકવું એની ઘણાને નવાઇ લાગતી.